L-ikbar suċċess tad-drama Maltija ta’ dan l-istaġun tirritorna fit-Teatru Manoel ġħal żewġ rappreżentazzjonijiet fil-24 u l-25 ta’ Mejju. Id-dramm “Jiena Nħobb, Inti Tħobb” miktub minn Simon Bartolo jittratta suġġett topiku tal-adozzjoni minn koppji omosesswali u l-atteġġjament tas-soċjetà tal-lum f’dan ir-rigward. It-tliet rappreżentazzjonijiet li saru f’Frar kienu kollha mimlijin hekk kif kienet fl-aqwa tagħha d-diskussjoni dwar id-dħul tal-Unjoni Ċivili f’Malta. L-atturi jinkludu wċuħ famużi bħal Ray Calleja, Clare Agius, Davide Tucci u Peppi Azzopardi kif ukoll ismijiet magħrufa fit-teatru lokali bħal Victor Debono, Roderick Vassallo, Sharon Bezzina,  Marilu’ Vella, Karl Cassar u Edmond Vassallo. “Hija opportunita speċjali biex nerġa’ naħdem fuq dan il-proġett ma’ team daqshekk għal qalbi. Dan id-dramm jidher li appella lil udjenza Maltija aktar minn oħrajn f’dan l-istaġun” qal id-direttur Sean Buhagiar. “Jiena Nħobb, Inti Tħobb”  huwa wieħed mill-akbar suċċessi tat-teatru Malti fil-Manoel f’dawn l-aħħar għaxar snin u ż-żewġ rappreżentazzjonijiet ta’ Mejju għandhom ikunu mimlijin ukoll. Għal-biljetti: www.teatrumanoel.com.mt , [email protected] jew 2124 6389.